
Oversetterens kommentarer

Utvalget av de tjuefem krigsdiktene til Wilfred Owen er foretatt etter innfallsmetoden under langsom gjennomlesning av Wilfred Owen, The War Poems, redigert og med introduksjon av Jon Stallworthy, utgitt av Chatto & Windus, London; 1993/2012. Denne samlingen inneholder 46 dikt og 12 såkalte fragmenter. I vår bok er diktenes rekkefølge i hovedsak identisk med den rekkefølgen diktene ble oversatt i, altså etter innfall i samsvar med stemninger og aha-oppdagelser, uten forsøk på redigerende grep som kronologi og tema. Dette med unntak av en viss etterredigering når det gjelder de innledende diktene, og det samme gjelder de avsluttende. Det føltes gjennomgående viktig at de mest kjente og antologiserte diktene ble inkludert.

Oversetteren hadde i utgangspunktet ikke noe nært forhold til dikteren Wilfred Owen, bortsett fra gjennom Nordahl Griegs glitrende og gripende essay i boken De unge døde. Tjueåringen leste boken fra 1932 da den utkom på nytt i 1962, i Gyldendals Fakkelbokserie, og –i tråd med romantikkens idealer –ikke hadde noen forventning om å bli tretti.

Som militærnekter har han heller ikke noe forhold til våpen og krigføring, annet enn avsky og forakt. Noe han for øvrig deler med Wilfred, som allikevel, men først halvveis i krigen, lot seg innrullere… Dermed lot han seg kaste inn i en ufattelig gammeldags krig, som i løpet av kort tid ble innhentet av sin tid og dens teknologi, og ble utkjempet med det ferske århundrets mest demoniske kampmidler, mens mannskapene fortsatt krøp fra skyttergrav til skyttergrav og med bare kroppen møtte kuleregn og granatild. Slik falt Wilfred Owen, tidlig morgen den 4.november 1918, 25 år gammel, syv dager før våpenstillstand og fredsslutning.

Wilfred Owen var visstnok en temmelig middelmådig student, men uten tvil en dikterisk begavelse av de sjeldne, ordflink, analytisk, følsom. Og han er vurdert som den aller beste av de poetene som deltok i Den Store Krigen. Ikke bare den beste, men også den nest yngste og den mest moderne i sin poetiske tilnærming til krigshandlingene og den personlige deltagelsen. Moderne, fordi diktene er helt fri for patriotisk patos; snarere fylt med en inderlig medfølelse med alle berørte, samt med blikk for det bisarre, absurde i det alt sammen. Dette vekslende med en kjølig, distansert ironi, som også medfører en god porsjon samfunnskritikk –politisk i sin konsekvens. Ikke et fnugg av krigsromantikk eller sentimentalitet, men realistisk nærgående på detaljplan.

Wilfred Owen er blitt en klassiker knyttet til snaue to års dikthandling, og krigen som alltid vil forbli Den Store Krigen i engelsk bevissthet. Moderne. Midt i sin tid, men aldri «modernist» –aldri innrullert i modernismens kanon, det rakk han i hvert fall ikke. Modernismens gjennombruddsfigurer i det engelskspråklige er eldre samtidige av Owen, men så langt jeg kan se, finnes ingen referanser til, eller kontaktpunkter med disse. De samtidige han har kontakt med, er de han er i krigsfellesskap med, som overlever ham og som levde lenge i landet som middelmåls diktere.

Owens dikteriske idealer tilhørte den klassiske romantikken; Shelley, og i spesiell grad, Keats. Ved siden av den språklige, metaforiske inspirasjonen han finner i Bibelen. Wilfred er vokst opp, oppdratt, i et evangelisk, protestantisk miljø, og overveide i sin tidligste ungdom selv å studere teologi, men brøt i tjueårsalderen med evangelisk religion. Rent formmessig følger han langt på vei sine forbilder, men forholder seg friere i versoppbyggingen, om det nå er i tråd med «tidsånden» eller det skyldes pulsen i krigens hete. Han er en mesterlig rimmaker, både med hensyn til enderimene, og særlig effektiv rytmisk med de såkalte «pararim» (hilse-halse). De utvalgte diktene utgjør en stor variasjon rent formmessig, fra de helt urimede versene til rimede i ymse fasonger. Her er intet konsekvent mønster å finne. Hva gjør så oversetteren? I alle tilfelle ville det vært logisk å følge originalens mønster dikt for dikt. Og noe vil i alle fall gå tapt, uansett hva man gjør. Det endelige valget ble et kompromiss: Noen salmelignende dikt pluss noen av de tilnærmet besvergende, «rappete» diktene, for å bruke en anakronisme, har etter beste forstand beholdt rimmønsteret, fordi rimene utvilsomt har en funksjon ut over det innholdsmessige. Annerledes med de fortellende, resonnerende, filosofiske diktene, som innholdsmessig må sies å ha en høyere egenvekt og hvor en mest mulig presis gjengivelse må etterstrebes. Poesi i gjendiktning må ikke, bør ikke, alltid følge originalens formmønster slavisk. Det avhenger i det minste av de krav diktet stiller til presisjon i gjengivelsen av bilder, sanseinntrykk, metaforer, referanser, om gjengivelsen ellers overholder elementære poetiske virkemidler. Det er nå mitt credo. Og ettersom Owen nå er definert inn i moderniteten, et ikke helt urimelig valg.

En takk til forlaget som vettløst betrodde meg oppdraget. Og en særdeles varm takk til venn og kollega Øyvind Berg for grundig oppvask og veiledning under den endelige utforming.

